Jou TV-hoogtepunte vir die naweek (30-1 November 2015)
JY LEES NOU Jou TV-hoogtepunte vir die naweek (30-1 November 2015)
'n Wesie vind uit hy het 'n oupa, maar pleks van te gaan woon by dié man wat hy nie ken nie, kies hy die tweede opsie in sy lewe. Dit is om die regeerder te word van 'n klein eilandjie in die suidelike Stille Oseaan!
'n Man gaan een aand uit om te drink en beland in die geselskap van 'n vreemdeling wat hipoteties vra vir wie hy sal doodmaak as hy die geleentheid kry. Die man kom toe agter dat mense vermoor word . . . en toevallig is dit die mense op sy lys.
Die hemel het na die hel toe verval en die engele daal neer na die aarde toe. 'n Paar mense wat in 'n padkafee vasgekeer is, het gelukkig die aartsengel Migael om hulle te beskerm.
Die sosiaal onbeholpe waterjoggie van ? kollege se voetbalspan kry die kans om normaal op te tree toe dit bekend raak dat hy taamlik bedrewe is in voetbal. Daar is egter een probleem: sy oorbeskermende ma wat dink almal wat probeer om haar seun van haar af weg te neem, is van die Bose.
Die jong towenaar Harry Potter en sy vriende ontdek 'n towerboek. Hulle is by die towenaarskool; wat maak dié boek dan so besonders? Dit bevat geheime oor hoe om lord Voldemort te verslaan en het aan "Die Halfbloed-Prins" behoort.
Mzansi Magic 22:30
Twee straatwys Miami-polisiemanne werk in groot geheimhouding om 'n dwelm-en-wapensindikaat aan die kaak te stel. Nou is al probleem hoe om hul eie innerlike duiwels te besweer.
Dit is nooit te vroeg om kattekwaad op 'n Sondagoggend te bekonkel nie. En wie anders as die dolle pikkewynspannetjie van die Madagascar-flieks? Hulle gebruik nou hul vaardighede om 'n geheime dierespioenasieagentskap te help keer dat 'n mal wetenskaplike die wêreld oorneem.
Ons gaan terug in die verlede om te kyk hoe Emilio Estevez die rol van 'n befoeterde man vertolk wat gevonnis is tot gemeenskapsdiens vir sy wangedrag. En die betrokke gemeenskapsdiens is om 'n groep onhebbelike kinders in 'n yshokkiespan af te rig.
Hou jul broekspype vas, fliekvlooie – ons laat waai Las Vegas toe vir 'n vrygeselpartytjie wat uitloop op 'n vermiste bruidegom, 'n tier in die badkamer en 'n kameelperd in 'n motorsleepwa. Wat in Vegas gebeur, bly in Vegas, of hoe?